Maya Bednárik Tarabová

Nemé vázy

Ukážka z elektronickej knihy

formát EPUB

Venujem vnučke Nikol Tarabovej a svojim blízkym...

Text © Maya Bednárik Tarabová, 2013

Ilustrácie vnútra i obálky © Michala Kopčeková, 2013
V roku 2013 vydalo vydavateľstvo © HladoHlas Group, spol. s r. o.
www.hladohlas.sk, info@hladohlas.sk
ako svoju 37. publikáciu.

Jazyková úprava Anna Fričová

Grafika a zalomenie Pavel „Hirax“ Baričák

Básne zoradil Ondrej Kalamár

Vydanie prvé, 499 kusov

Vytlačila tlačiareň P+M, Turany, www.p-mtlac.sk

Objednávky:

HIRAX Shop, Rumunskej armády 1/6, Martin 036 01

www.hiraxshop.sk, obchod@hiraxshop.sk

Kontakt na autora:

Facebook: Maya Bednárik Tarabová

ISBN 978-80-89502-28-8

Dnes plačem dvakrát

ponorená

do svojho ticha

presviedčam úsmev

že patrí ústam

neuveril

tak

ako ho mám rozdávať?

keď

zapaľujem sviečku

v škatuľke zápaliek

praskajú konáre

načo by som tlela?

buď horím

alebo zhasnem

celá

dnes plačem dvakrát

za tebou

a za zoťatým stromom

Zrod

Už dávno vieš
– láska lásku plodí 

Zrodí zázrak
živý ako striebro
vzácnejší než zlato 

Kým na svet sa vypýta
je v bezpečí u mamy
i v otcových objatiach
ukrytá tá krása 

V nehe sa topí
čo zanechá najkrajšie stopy
na duši všetkým 

Prečo sa s plačom
rodia dietky
ti otázka hlavu zamotá?

 Veď predsa – pre prvý nádych
lásky a života

Nevyslovené

Toľko slov ma v duši tlačí
sĺz nevyronených v plači
otázok bez odpovedí
hriechov bez spovedi

 Mám strach že keď to povolí
pukne mi srdce napoly

Navždy

Zostaneš
ako peľ na blizne
Ako svetlo
čo prebúdza sa ráno
a nezmizne
Ako biela
farba tulipánov
Ako kvapky dažďa
bubnujúce
na strechu dáždnika
Ako hlas
čo znie do ticha
divokou melódiou
Ako víno iskrivé
ten mok čo rozum zradí
Ako slnko
keď lúčmi hladí
a svieti
žltou farbou púpavy
Ako slza
ktorá mi z oka rinie
padá do trávy
jej tok čo nikdy
nepominie
premieňa sa na potôčik
boľavý
keď nie si pri mne
Tak mi v duši
zostaneš
navždy schovaný

Výkričník noci

Mám strach
že sa mi v snoch
rozbiješ do rána
Že si svoje srdce
o čriepky doráňam
V slnečnej krajine
tvojich očí oslepíš ma
A ja ťa nenájdem
Uveriac že som tá tma
Na míle ďaleko
zaženiem vtieravý pocit
Ale spánok neprichádza
Som výkričník noci